Batesa kaprimulgo

La Batesa kaprimulgo aŭ kaprimulgo de Bates, Caprimulgus batesi, estas birda specio de la familio de kaprimulgedoj, kiu vivas kaj reproduktiĝas en Afriko, fakte en Kongaj pluvarbaroj.

Aspekto
La kaprimulgo de Bates estas granda, malhela kaprimulgo. En ripozo aspektas grandkapa kaj longvosta. La supraj partoj kaj flugilkovriloj estas malhelbrunaj markataj per nigraj kaj sablokoloraj strioj kaj makuloj, kun normale neklara sablokolora kolumo sur la postkolo kiu povas esti pli evidenta ĉe kelkaj individuoj. La subaj partoj estas nigrecbrunaj kun sablokolora makuleto sur la brusto, iĝante striecaj sur la ventro, la gorĝo estas blankeca. Dumfluge la masklo montras malgrandan blankan makulon direkte al la flugilpinto kaj blankajn pintojn al la du eksteraj vostoplumoj. La ino estas pli pala kaj mankas blankaj makuloj en la flugiloj aŭ ekstera vosto. Ili estas 29–31 cm longaj kaj pezas 89–112 g.

Voĉo
La kanto de la kaprimulgo de Bates estas laŭta "ŭoŭ ŭoŭŭoŭhoŭhoŭ" en kiu sekvante la unuan noton ekzistas paŭzo kaj poste ripeta serio de notoj.

Distribuado
La Batesa kaprimulgo havas fragmentan distribuon, unu populacio estas trovita en suda Kameruno, alia en okcidenta Kameruno, Gabono, suda Centrafrika Respubliko kaj okcidenta Respubliko Kongo, tria iomete aparta en okcidenta Kongo, kun alia en orienta Kongo kaj nordokcidenta Demokratia Respubliko Kongo, kvina populacio havas teritorion tra la Demokratia Respubliko Kongo kaj en orienta Ugando en la Arbaro Bŭambo, dum la lasta populacio en la centra Demokratia Respubliko Kongo.

Habitato
La Batesa kaprimulgo troveblas plejparte en primara pluvarbaro de malaltaj teroj, kie ĝi preferas maldensejojn kaj arbarbordojn kaj povas esti ofta proksime de akvo, precipe proksime de riveroj aŭ inundita arbaro. Ĝi ankaŭ povas esti trovita en sekundara arbaro kaj plantejoj proksime al la rando de primara pluvarbaro.

Kutimaro
Kiel la plej multaj kaprimulgoj, la kaprimulgo de Bates estas krepuskula kaj noktula. Ĝi ripozas surgrunde, en maldensejoj aŭ sur vojetoj, aŭ kelkajn metrojn supren sidante sur liano. Ili manĝas predojn, kiel ekzemple mantoj, griloj, akridoj, skaraboj kaj tineoj super kaj ene de la arbarkanopeo, super maldensejo kaj laŭ la randoj de riverarbaroj. Ĝi ne konstruas neston kaj la ununura ovo estas demetata rekte sur la nuda grundo aŭ inter la folirubo, nestoloko estas foje sur padoj aŭ migrovojoj. La reprodukta sezono estas decembro ĝis januaro en Gabono kaj eble ĉiuj foriras al Demokratia Respubliko Kongo.

 Referencoj 

 Nightjars de Cleere kaj Nurney, 

 Eksteraj ligiloj 

 Sonregistroj ĉe Xeno-Canto

Kategorio:Kaprimulgoformaj
Kategorio:Birdoj de Afriko